**Naziv:**

**PROGRAM JAVNIH POTREBA U KULTURI GRADA VELIKE GORICE ZA 2017. GODINU**

**OBRAZLOŽENJE**

**Pravna osnova:**

Pravni temelj za donošenje Programa javnih potreba u kulturi Grada Velike Gorice za 2017. godinu je članak 19. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15), koji propisuje da *općine i gradovi u svom samoupravnom djelokrugu obavljaju poslove lokalnog značaja kojima se neposredno ostvaruju potrebe građana, a koji nisu Ustavom ili zakonom dodijeljeni državnim tijelima i to osobito poslove koji se odnose na kulturu*.

Pravna osnova za donošenje Programa javnih potreba u kulturi Grada Velike Gorice za 2017. godinu je i članak 9.a. Zakona o financiranju javnih potreba u kulturi (NN 47/90, 27/93, 38/09), kojim se gradovi obvezuju da zajedno sa svojim godišnjim proračunom donesu i program javnih potreba u kulturi. Kao i proračun, program javnih potreba u kulturi donosi predstavničko tijelo na prijedlog gradonačelnika. U istom članku određene su djelatnosti, aktivnosti i manifestacije koje se trebaju uvrstiti u program javnih potreba u kulturi kao i obveza da se za njihovo provođenje osiguraju sredstva. Javne potrebe za koje se sredstva osiguravaju u proračunu su potrebe za koje grad utvrdi da su od posebnog interesa jer pridonose razvoju kulturnog života te potrebe koje su utvrđene posebnim zakonima kojima su uređene pojedine kulturne djelatnosti.

**Programska područja:**

I Zaštita spomenika kulture

II Poticanje umjetničkog i kulturnog stvaralaštva

III Kapitalna ulaganja i održavanje objekata kulture

IV Djelatnost ustanova u kulturi

**Ciljevi programa i provedba:**

Program zaštite spomenika kulture podrazumijeva provedbu mjera, aktivnosti i radova s ciljem očuvanja i produženja trajanja njihovih spomeničkih vrijednosti, cjelovitosti i namjene. Program se provodi u skladu s Zakonu o zaštiti i očuvanju kulturnih dobara (NN 69/99, NN 151/03; NN 157/03 Ispravak, NN 87/09, NN 88/10, NN 61/11 , NN 25/12, NN 136/12 , NN 157/13,NN 152/14).

Program će se ostvariti kroz aktivnost *Javna plastika*, aktivnost *Stari grad Lukavec*, aktivnost *Zaštita i održavanje tradicijske arhitekture*, aktivnost *Zaštita i održavanje vjerskih objekata – spomenika kulture* te tekući projekt *Obnova pročelja u zaštićenim kulturno – povijesnim cjelinama*.

Program poticanja umjetničkog i kulturnog stvaralaštva obuhvaća sve oblike poticanja i promicanja kulture i kulturnih djelatnosti kojima je cilj pridonijeti razvitku i unaprjeđenju sveukupnog kulturnog života Grada, a posebno je usmjeren na rad velikogoričkih udruga koje se bave očuvanjem kulturne baštine Turopolja kao i na programe pravnih i fizičkih osoba koje se bave umjetničkim stvaralaštvom. Udruge i druge pravne i fizičke osobe ostvarit će financijsku potporu iz proračuna Grada Velike Gorice za organizaciju i provođenje kulturnih programa u skladu s Zakonom o udrugama (NN 74/14) i Zakonom o financiranju javnih potreba u kulturi (NN 47/90 ,NN 27/93, NN 38/09).

Program će se ostvariti kroz aktivnost *Redovna djelatnost udruga za očuvanje tradicijske kulture*, aktivnost *Manifestacije i ostale aktivnost*i te aktivnost *Nabava literature*.

Programom kapitalna ulaganja i održavanje objekata kulture osiguravaju se prostorni i drugi materijalni uvjeti za kvalitetno obavljanje kulturnih djelatnosti.

Program će se ostvariti kroz aktivnost *Redovno održavanje objekata kulture* i aktivnost *Izgradnja objekata za djelatnost kulture*.

Program djelatnost ustanova u kulturi ostvarit će se kroz djelatnosti i aktivnosti koje organiziraju i provode ustanove u kulturi: Gradska Knjižnica Velika Gorica, Pučko otvoreno učilište Velika Gorica i Muzej Turopolja. Programska djelatnost ustanova regulirana je Zakonom o ustanovama (NN 76/93, 29/97, 47/99, 35/08), Zakonom o upravljanju javnim ustanovama u kulturi (NN 96/01) te posebnim zakonima ovisno o djelatnosti za koju je osnovana (Zakon o knjižnicama, Zakon o muzejima, Zakon o pučkim otvorenim učilištima).

Programska djelatnost ustanova u kulturi ima za cilj ponuditi što raznovrsnije kulturne programe iz svi područja umjetničkog i kulturnog stvaralaštva kao i stvarati uvjete te poticati građane da sami sudjeluju u umjetničkom i kulturnom stvaralaštvu.

Program će se ostvariti kroz aktivnosti: *Redovna djelatnost ustanova, Izdavačka djelatnost, Manifestacije, Predavanje, tribine, radionice i ostalo, Kazališna djelatnost, Glazbena djelatnost, Izložbena djelatnost, Kinematografska djelatnost, Multimedijski programi, Nabava i restauriranje muzejskih predmeta, Arheološka istraživanja, Održavanje kurije Modić-Bedeković, Zaštita i održavanje etno kuća*.

**Opseg djelovanja programa:**

Prema Zakonu o kulturnim vijećima (NN 48/04, NN 44/09, NN 68/13) u oblikovanju Javnih potreba u kulturi Grada Velike Gorice sudjeluje Kulturno vijeće Grada Velike Gorice.

U Programu javnih potreba u kulturi Grada Velike Gorice za 2017. godinu uz zadržavanje ranije postignutih standarda po djelatnostima i korisnicima, uvode se i programi kojima će se poboljšati prostorni uvjeti za provođenje programa, kao što je uređenje Doma kulture Galženica te se obogaćuje kulturna ponuda uvođenjem novih aktivnosti i manifestacija.

**Izvori financiranja:**

Opći izvori, prihod od spomeničke rente te pomoći iz državnog i županijskog proračuna.